Document ID: 32000R0749

Uredba Komisije (ES) št. 749/2000
z dne 11. aprila 2000
o prilagoditvi skupnih količin iz člena 3 Uredbe sveta (EGS) št. 3950/92, o uvedbi dodatnega prelevmana v sektorju mleka in mlečnih proizvodov
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 3950/92 z dne 28. decembra 1992, ki uvaja dodatni prelevman v sektorju mleka in mlečnih proizvodov [1], kakor je bila nazadnje spremenjena z Uredbo Komisije (ES) št. 1256/1999 [2], in zlasti členov 3(2) in 4(2) Uredbe,
ob upoštevanju naslednjega:
(1) Člen 3(2) Uredbe (EGS) št. 3950/92 določa, da se skupne količine za Finsko za kompenzacijo "SLOM" proizvajalcev lahko povečajo na največ 200 000 ton. V skladu s členom 6 Uredbe Komisije (ES) št. 671/95 [3], kakor je bila spremenjena z Uredbo (ES) št. 1390/95 [4], je Finska sporočila zadevne količine za tržno leto 1999/2000.
(2) Člen 4(2) Uredbe (EGS) št. 3950/92 določa, da se individualne referenčne količine povečajo ali določijo na primerno utemeljeno zahtevo proizvajalcev, tako da upoštevajo spremembe, ki vplivajo na njihovo oddajo in/ali neposredno prodajo, in da je povečanje ali določitev take referenčne količine pogojena z ustreznim zmanjšanjem ali ukinitvijo druge referenčne količine, ki jo proizvajalec ima.
(3) Te prilagoditve v zadevni državi članici ne smejo voditi k povečanju vsote za oddajo in neposredno prodajo iz člena 3 Uredbe (EGS) št. 3950/92. Če se individualne referenčne količine dokončno spremenijo, se količine iz člena 3 ustrezno prilagodijo.
(4) V skladu s tretjo alineo člena 8 Uredbe Komisije (EGS) št. 536/93 [5], kakor je bila nazadnje spremenjena z Uredbo (ES) št. 1255/98 [6] so Belgija, Danska, Nemčija, Španija, Francija, Irska, Italija, Nizozemska, Avstrija, Portugalska, Finska in Združeno kraljestvo sporočili količine, ki so bile dokončno spremenjene v skladu z drugim pododstavkom člena 4(2) Uredbe (EGS) št. 3950/92.
(5) Zato je treba ustrezno prilagoditi skupne količine, uporabljene za obdobje od 1. aprila 1999 do 31. marca 2000 in so določene v tabeli člena 3(2) Uredbe (EGS) št. 3950/92, in tudi tiste za naslednja obdobja, določena v Prilogi k navedeni uredbi.
(6) Ukrepi iz te uredbe so v skladu z mnenjem Upravljalnega odbora za mleko in mlečne proizvode -
SPREJELA NASLEDNJO UREDBO:
Člen 1
Uredba (EGS) št. 3950/92 se spremeni, kakor sledi:
1. Tabela v členu 3(2) se nadomesti s tabelo iz Priloge I k tej uredbi.
2. Priloga se nadomesti s Prilogo II k tej uredbi.
Člen 2
Ta uredba začne veljati sedmi dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 11. aprila 2000

Labels: 17
6
15